Suomen Perusta

Suomen Perusta -säätiö on Perussuomalaiset-puolueen vuonna 2012 perustama ajatushautomo. Ajatuspajan tarkoituksena on suomalaista kansanvaltaista yhteiskuntaa kehittävän yhteiskunnallisen tutkimuksen, keskustelun ja päätöksenteon edistäminen. Ajatuspaja harjoittaa tutkimus- ja julkaisutoimintaa sekä järjestää keskustelutilaisuuksia ja seminaareja.

Ajatuspajan tavoitteena on osallistua yhteiskunnalliseen keskusteluun tuomalla esiin uusia mielipiteitä, näkökulmia ja ratkaisuja jotka perussuomalaiset kokevat tärkeiksi. Säätiö kertoo, ettei se ole riippuvainen puolueen linjauksista, vaan se pyrkii antamaan uusia näkökulmia poliittiseen keskusteluun.

Historia 
Vuonna 2011 toteutunut vaalivoitto muutti Perussuomalaisten aseman ns. suureksi puolueeksi. Rahoituksen ja valtionavun osalta tämä mahdollisti ajatuspajan ja sivistysjärjestön perustamisen. Perussuomalainen puolue on maksanut säätiön alkupääoman, minkä lisäksi puolue nimitti säätiön hallituksen jäsenet. Suomen Perustan ensimmäinen hallituksen puheenjohtaja oli Reijo Tossavainen vuonna 2012.

Ensimmäinen Suomen Perustan tutkimus teetettiin Pellervon taloustutkimuksella euron tulevaisuudennäkymistä. Tämän lisäksi ensimmäiset tutkimukset liittyivät kuntapalveluihin, maahanmuuton kustannuksiin ja kotouttamiseen.

Säätiön talous perustuu ajatuspajojen valtionapumäärärahaan ja muualta saatuihin avustuksiin. Vuosina 2014 ja 2015 säätiön kokonaistulot olivat yli 112 000 euroa, jotka on koottu avustuksina eri lähteistä. Valtionavun osuus on ollut 72 000 euroa. Loput rahat ovat OKM:n valtionapuasiakirjojen mukaan lähtöisin omalta puolueelta.

Suomen Perusta -säätiö on tilinpäätösten perusteella vastannut poliittisten toimihenkilöiden henkilöstökuluista. Säätiö on lisäksi tuottanut Perussuomalaisten teemoja ja tavoitteita tukevia aineistoja. Ajatuspajan tarkoitukseksi on myös muissa yhteyksissä todettu yhteistyön tiivistäminen puolueen opintokeskuksen Pekasuksen kanssa mm. tarjoamalla asiantuntija-apua.

Suomen Perusta julkaisi vuonna 2020 Jukka Hankamäen kohua herättäneen Totuus kiihottaa -kirjan, jonka jakelu keskeytettiin sen saaman kielteisen vastaanoton takia.

Kirjoitettujen julkaisujen lisäksi Suomen Perusta on toteuttanut videokeskusteluja, joita on julkaistu YouTubessa.

Toiminnanjohtajat 
 Simo Grönroos (2013–2019)
 Marko Hamilo (2020–2021)
 Simo Grönroos (2021–)

Hallituksen puheenjohtajat 
 Reijo Tossavainen (2012)
 Arto Luukkanen
 Matti Virén (2022–)

Julkaisuja

Lähteet

Aiheesta muualla 
 Suomen Perustan verkkosivusto

Suomalaiset ajatushautomot
Perussuomalaiset